Arviolta 200 irakilaista haluaa takaisin kotiin. 164 irakilaista turvapaikanhakijaa on saanut päätöksen peruutetusta turvapaikkahakemuksesta Suomessa tänä vuonna 13.9. mennessä. Lisäksi uusia lähtijöitä ilmoittautuu koko ajan ympäri suomea.

Turvapaikkahakemuksen peruutuksen jälkeen heidän pitää poistua Suomesta takaisin Irakiin niin pian kuin mahdollista.

Syyt paluuseen ovat monia. Maahanmuuttoviraston ja vapaaehtoisen paluun kotimaahan järjestävän IOM Helsingin mukaan yleensä paluu johtuu perheestä.

Perheenjäsen voi olla sairastunut, kidnapattu tai kuollut. On palattava huolehtimaan perheestä. Perhettä ei myöskään voi saada kovin nopeasti Suomeen, nopeimmillaankin noin puolessatoista vuodessa. Lisäksi perheen yhdistämisen onnistuminen on epävarmaa.

Toinen syy on se, että maanmiehet ja salakuljettajat ovat maalailleet liian ruusuisen kuvan Suomesta. Kun paljastuu, ettei Suomi ollutkaan haaveiden paratiisi eikä täältä saa heti työtä, kotimaa houkuttelee. Odotusaika ahtaassa vastaanottokeskuksessa ahdistaa ja masentaa joitakin lähtijöitä.

Vapaaehtoinen paluu kestää parista viikosta kuukauteen. Ensin viranomainen hyväksyy turvapaikkahakemuksen peruutuksen. Sen jälkeen IOM Helsinki järjestää paluumatkan vastaanottokeskuksesta kotiin.

Viranomaiset maksavat lentoliput tarvittaessa. Jotkut turvapaikanhakijat ovat kuitenkin itse ostaneet lentolippunsa esimerkiksi luottokortilla. Yleensä paluureitti menee Helsingistä Istanbuliin ja sieltä Irakiin.

Suomeen on tullut keskiviikkoiltaan mennessä 10 700 turvapaikanhakijaa tänä vuonna. Heistä peräti 6 300 on irakilaisia.

JOONAS KUIKKA